‘Hulle het die kinders getart met kos’David Allen Turpin (57) en Louise Anna Turpin (49) in die hof. Foto: ANA via AP. Die egpaar van Kalifornië in die VSA wat in hegtenis geneem is nadat die polisie hul 13 ondervoede kinders uit hul huis gered het, het Donderdag in die hof verskyn. Die hof het gru-besonderhede van die aantygings wat dateer van 2010 teen David Allen Turpin (57) en Louise Anna Turpin (49) aangehoor. Die egpaar se kinders, sewe van die 13 reeds volwassenes, is glo gewurg; vasgeketting aan hul beddens, by tye maande lank; het gebrekkige mediese behandeling ontvang; mag nie die badkamer gebruik het nie en mag net een keer per jaar gestort het. Maroela Media het vroeër berig die polisie het Sondag toegeslaan nadat ŉ 17-jarige meisie uit die huis in Perris, sowat 113 km van Los Angeles, uit die huis ontsnap het. “Polisiebeamptes het op 12 kinders in die huis afgekom, maar het met skok agtergekom dat sewe van die kinders eintlik volwassenes is,” het die polisie in ŉ verklaring gesê. “Die slagoffers was ondervoed en baie vuil.” Die kinders is tussen twee en 29 jaar oud. Bure het geskenke en speelgoed buite die huis waar die beweerde misdrywe plaasgevind het gaan neersit. Foto: ANA via AP. Die 29-jarige vrou het slegs 37 kilogram geweeg en die 12-jarige het die tipiese gewig van ŉ sewejarige gehad. Die aanklagte van ondervoeding en marteling sluit nie die tweejarige in nie, omdat sy glad nie ondervoed was nie. David en Louise Turpin het onskuldig gepleit op alle aanklagte teen hulle. Al hul kinders se name begin met ŉ ‘J’. Mike Hestrin, prokureur van die Riverside-distrik, het gesê terwyl die kinders nie mog eet nie het die ouers hul getart deur appel- en pampoenpasteie op die tafel reg voor hulle neer te sit. “Daar is ook baie speelgoed in die huis gekry wat nog in hul oorspronklike verpakking was, die kinders mog nooit daarmee speel nie.” Een ding wat die kinders wel mag gedoen het, is om in hul joernale te skryf. Die ondersoekbeamptes is tans besig om honderde joernale wat in die huis aangetref is te fynkam. Daar word verwag dat dié boeke as kragtige bewysstukke teen die ouers sal dien. Die saak sal na verwagting op 23 Februarie voortgaan. Anna Turpin. Foto: ANA via AP. David Allen Turpin. Foto: ANA via AP.